Kansanedustaja Osmo Kokko (ps.) on jättänyt kirjallisen kysymyksen anonyymista kirjoittelusta internetissä.

Kansanedustaja Osmo Kokko kuvailee kysymyksessään, että ”omienkin havaintojen perusteella nykyajan anonyymi kirjoittelu internetissä on paikoin erittäin villiä, mautonta ja jopa lainvastaista”.

Hänen mukaansa ”monet julkisuuden henkilöt ja valitettavasti yksityishenkilötkin ovat joutuneet perättömien valheiden ja kunnianloukkausten uhreiksi internetin keskustelupalstoilla”.

Kokko ihmettele kysymyksessään, miksi kaikille keskustelupalstoille ei vaadita rekisteröitymistä, joka vähentäisi asiattomia viestejä.

”Vain harva asiattomuuksia kirjoittanut joutuu poliisin kanssa tekemisiin ja vastuuseen sanoistaan”, hän huomauttaa.

Kansanedustajan varsinainen kysymys on ”mitä suunnitelmia hallituksella on tämän villin ja asiattoman anonyymin kirjoittelun suitsimiseksi ja onko hallituksella joitakin konkreettisia esityksiä asiattomien kirjoitusten vähentämiseksi internetissä, esimerkiksi rekisteröitymispakko”.